钦定古今图书集成/明伦汇编/闺媛典/第116卷 > 和秋胡行 前人
## 钦定古今图书集成/明伦汇编/闺媛典/第116卷 > 和秋胡行 前人

秋胡纳令室，三日宦他乡。皎皎洁妇姿，泠泠守空房。
燕婉不终夕，别如参与商。忧来犹四海，易感难可防。
人言生日短，愁者苦夜长。百草扬春华，攘腕采柔桑。
素手寻繁枝，落叶不盈筐。罗衣翳玉体，回目流采章。
君子倦仕归，车马如龙骧。精诚驰万里，既至两相忘。
行人悦令颜，借息此树傍。诱以逢卿喻，遂下黄金装。
“烈烈贞女忿，言辞厉秋霜。长驱及居室，奉金升北堂。
母立呼妇来，欢情乐未央。秋胡见此妇，惕然怀探汤。
负心岂不惭，永誓非所望。清浊必异源，凫凤不并翔。
引身赴长流，果哉洁妇肠。彼夫既不淑，此妇亦太刚。”